  Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Ижкарысь Клиникая но диагностикая элькун центре эксперт классъем туала компьютер томограф пуктӥзы. Тӥрлыкез «Здравоохранение» йӧскалык ӵектос улсын ужась «Борьба с сердечно-сосудистыми заболеваниями» программая басьтӥзы. Со сярысь элькунысь тазалыкез утёнъя министерстволэн пресс-службаез ивортӥз. Выль компьютер томограф 128 срезъёсын суред адӟыны луонлык сётэ. Солы луыса, ӧнерчиос коронарной артериослэсь, миокардлэсь, йырвиымлэсь, мугор люкетъёслэсь ӟечлыксэс амбулаториын ик рос-прос эскерыны быгатозы. Срезъёсызлэн трос лыдзы эскеронлэсь дырзэ кулэстыны но тужгес шуг ужпумъёсты быдэстыны луонлык сётэ. « Аппарат туж ӝог, эскерон 4-5 секунд ӵоже ортче. Со дыр куспын ми сюлэмез быдэсак чакланы но висисьлы кыӵе юрттэт сётоно валаны быгатӥськом. Со туж кулэ экстренной учыръёсы, лэчыт коронарной синдромен пациентъёслы, кудъёсызлы со дыре ик операция лэсьтыны кулэ луыны быгатэ. Со сяна, ми табере реанимациын кыллисьёслы эскеронъёс ортчытыны быгатӥськом, тыоссэс шокатӥсь аппарат улын кыллисьёсызлы но » Валентин Ремняков, Клиникая но диагностикая элькун центрысь компьютер томографияя ёзэтэн кивалтӥсь Выль компьютер томограф 70 миллион манет котыр усиз. Арлы быдэ соин 3 сюрслэсь трос пациентъёсты эскерыны быгатозы. Тӥрлыкез интыян понна Клиникая но диагностикая элькун центрын рос-прос тупатъян ужъёс нуизы. Со понна элькун коньдэтысь 3,2 миллион манет кутӥзы. Томографез эскерон чотын туэ гудырикошконэ лэзёзы. Нош куарусёнысен пациентъёсты учкыны кутскозы. Пусъём, 2022-тӥ арын «Здравоохранение» йӧскалык ӵектос улсын Удмуртиысь эмъюртъёсы 49 пӧртэм эм тӥрлык басьтозы, соос пӧлын 19 «секыт» техника. Выль компьютер томографъёс Эграысь но Можгаысь ёрос эмъюртъёсы пуктозы. Тодэ вайытом, Паласькись висёнъёсъя элькун эмъюртлэн лабораторияз эскеронъёсты куать поллы ӝоггес ортчытыны луонлык сётӥсь выль тӥрлык пуктӥзы. Тегъёс: эмъяськонниос йӧскалыкӵектосъёс Тазалык Удмуртия Ижкар  